ລະເບີດ ທີ່ແຕກຂຶ້ນ ຢູ່ດ່ານກວດ ຕຳຫຼວດ ໃນເທີກີີ ສັງຫານ 11 ຄົນ
ເຈົ້າໜ້າທີ່ທ້ອງຖິ່ນ ກ່າວວ່າ ພັກກຳມະກອນຊາວເຄີດ ເປັນຜູ້ຮັບຜິດຊອບ ໃນການໂຈມຕີ ດ້ວຍລະເບີດລົດ ໃນວັນສຸກມື້ນີ້..
ລະເບີດລົດ ໄດ້ແຕກຂຶ້ນ ໃນວັນສຸກມື້ນີ້ ທີ່ເມືອງ Cizre ທາງພາກຕາເວັນອອກສຽງໃຕ້ ຂອງເທີກີເຮັດໃຫ້ຕຳຫຼວດເສຍຊີວິດຢ່າງໜ້ອຍ 11 ຄົນແລະຜູ້ຄົນບາດເຈັບອີກຈຳນວນ ນຶ່ງ ອີງຕາມຄຳເວົ້າຂອງເຈົ້າໜ້າທີ່ໂຮງໝໍ ໂທລະພາບທ້ອງຖິ່ນລາຍງານວ່າ ແປວຄວັນຂະໜາດໃຫຍ່ໄດ້ພຸ່ງຂຶ້ນສູ່ທ້ອງຟ້າ ຫຼັງຈາກລະເບີດໄດ້ແຕກຂຶ້ນ ໃນສະຖານທີ່ໆເຊື່ອກັນວ່າ ເປັນບ່ອນກວດຂອງຕຳຫຼວດ ເຫດລະເບີດໃນວັນສຸກມື້ນີ້ ເກີດຂຶ້ນໃນເວລາປະມານ 6 ໂມງເຄິ່ງຕອນເຊົ້າຕາມເວລາໃນທ້ອງຖິ່ນ ເຈົ້າໜ້າທີ່ເທີກີປະກາດວ່າ ຈະທຳການຕອບໂຕ້ຕໍ່ການວາງລະເບີດໃນຄັ້ງນີ້ ນາຍົກລັດຖະມົນຕີເທີກີ ທ່ານ Binali Yildirim ກ່າວໃນລະຫວ່າງ ກອງປະຊຸມຖະແຫຼງ ຂ່າວທີ່ນະຄອນອິສຕັນບູລວ່າ “ພວກເຮົາຈະຕອບໂຕ້ ຕໍ່ພວກໂຈມຕີ ທີ່ເຂົາສົມຄວນຈະ ໄດ້ຮັບ ບໍ່ມີອົງການກໍ່ການຮ້າຍໃດໆທີ່ຈະເອົາເທີກີມາເປັນໂຕປະກັນ ” ເມືອງ Cizre ຕັ້ງຢູ່ໃນແຂວງ Sirnak ຊຶ່ງເປັນແຂວງທີ່ມີຊາຍແດນຕິດກັບປະເທດຊີເຣຍ ແລະອີຣັກແລະມີພົນລະເມືອງສ່ວນໃຫຍ່ເປັນຊາວເຄີດ ຍັງບໍ່ທັນມີກຸ່ມໃດອ້າງເອົາຄວາມຮັບຜິດຊອບເທື່ອແຕ່ອົງການຂ່າວ Anadolu ຂອງທາງການເທີກີ ກ່າວວ່າ ການໂຈມຕີນີ້ເປັນນ້ຳມື ຂອງພັກກຳມະກອນຊາວເຄີດ ທີ່ເອີ້ນຫຍໍ້ວ່າ PKK ຊຶ່ງເປັນອົງການທີ່ຢູ່ໃນບັນຊີລາຍຊື່ພວກກໍ່ການຮ້າຍ ທີ່ເຊື່ອວ່າ ເປັນຜູ້ພົວພັນນຳການໂຈມຕີທີ່ມີມາເປັນລຳດັບຢູ່ໃນຂົງເຂດ ກຸ່ມດັ່ງກ່າວ ໄດ້ອ້າງເອົາຄວາມຮັບຜິດຊອບໃນການໂຈມຕີຕໍ່ປ້ອມຕຳຫຼວດຢ່າງໜ້ອຍນຶ່ງເທື່ອ ກຸ່ມ PKK ເລີ້ມການກໍ່ກະບົດດ້ວຍກຳລັງອາວຸດໃນປີ 1984 ເພື່ອຮຽກຮ້ອງເອົາ ການປົກ ຄອງຕົນເອງ ໃນບໍລິເວນທີ່ກວ້າງໃຫຍ່ ທາງພາກຕາເວັນອອກສຽງໃຕ້ຂອງເທີກີ ທີ່ມີຊາຍແດນຕິກັບຊີເຣຍ ອີຣັກ ແລະອີຣ່ານ ມີຫລາຍໆສິບພັນຄົນໄດ້ຖືກຂ້າຕາຍ ໃນການສູ້ລົບກັນດັ່ງກ່າວ